Maier kjørte ut og tok ny tittel - Dagbladet
Maier kjørte ut og tok ny tittel
Bormio, Italia (NTB-DPA): Østerrikeren Hermann Maier kjørte ut i dagens storslalåm, men sikret seg likevel en verdenscup-kvartett av titler - med minst mulig margin.
18. mars 2000 kl. 15.04
Maier hadde hard konkurranse fra landsmann og «navnebror» Christian Mayer i storslalåm-cupen, men Mayer endte på andreplass, 0,17 sekunder bak Benjamin Raich. Dermed endte han med 517 poeng sammenlagt, mens «The Herminator» ble stående med sine 520.
Dermed har Maier sikret seg verdenscupen sammenlagt, utforcupen, super-G-cupen og storslalåm-cupen i årets sesong. Det er kun slalåmen han ikke har sjanse til å vinne. Naturlig nok, vil nok mange si, siden han ikke har kjørt noen slalåm-konkurranser.
Kjetil André Aamodt droppet dagens storslalåm på grunn av ryggproblemer. Aamodt har allerede sikret seg andreplassen i verdenscupen sammenlagt, og har muligheten til å vinne slalåmcupen søndag. Da må han ikke bli dårligere enn nummer 12. Vel og merke hvis Matjaz Vrhovnik vinner.